UDKAST TIL ERKLÆRING FRA RÅDET (ØKONOMI OG FINANS) OG MINISTRENE, FORSAMLET I RÅDET udsendt den 1. maj 1998

1. Den 1. januar 1999 bliver euroen til virkelighed som kulmination på en proces, der har tilvejebragt de nødvendige økonomiske betingelser for en vellykket indførelse af den fælles valuta. Rådet (økonomi og finans) og ministrene, forsamlet i Rådet, hilser med tilfredshed de betydelige fremskridt, der er gjort i alle medlemsstater i retning af prisstabilitet og sundere offentlige finanser. Konvergensprocessen har bidraget til at skabe en høj grad af valutakursstabilitet og historisk lave rentesatser og dermed til at forbedre de økonomiske vilkår for vore økonomier.

2. Indførelsen af den fælles valuta vil yderligere forbedre betingelserne for en stærk, vedvarende og ikke-inflationær vækst, der kan skabe flere arbejdspladser og en højere levestandard. Den fjerner valutakursrisikoen blandt de deltagende medlemsstater, nedbringer transaktionsomkostningerne, skaber et bredere og mere effektivt finansielt marked og øger prisgennemsigtigheden og konkurrencen. Den udgør dermed det afgørende skridt i retning af et virkeligt indre marked.

3. Vi, ministre, er fast besluttet på at træffe de foranstaltninger, der er nødvendige for at sikre de fulde gevinster af Den Økonomiske og Monetære Union og det indre marked - i alle vore borgeres interesse. Disse foranstaltninger omfatter snævrere samordning af de økonomiske politikker. Vi er overbeviste om, at der med en fuldstændig udmøntning af konklusionerne fra Det Europæiske Råds møder i Dublin, Amsterdam og Luxembourg skabes et solidt grundlag for en varig høj grad af finansiel stabilitet og for en velfungerende ØMU.

4. I de kommende år vil en stærk, vedvarende og ikke-inflationær vækst fortsat i alle medlemsstater være baseret på økonomisk konvergens. Desuden er sunde og holdbare offentlige finanser en forudsætning for vækst og øget beskæftigelse. Midlet til at nå dette mål og til at øge råderummet i de nationale budgetter med henblik på at klare fremtidige udfordringer er stabilitets- og vækstpagten.

5. I overensstemmelse med denne pagt vil vi den 1. juli 1998 begynde at gennemføre forordningen om styrkelse af overvågningen af budgetstillinger samt overvågning og samordning af økonomiske politikker (1) på følgende måde:

- Vil vi sikre, at de nationale budgetmål for 1998 efterleves fuldt ud, om nødvendigt ved rettidigt at foretage korrigerende foranstaltninger.

- Rådet vil vurdere medlemsstaternes budgetplaner for 1999 på et tidligt stadium i lyset af stabilitets- og vækstpagtens rammer og mål.

For så vidt angår disse to første punkter har ministrene fra de lande, som deltager i euro-området, besluttet at mødes uformelt i løbet af de kommende måneder for at begynde deres overvågningsarbejde i overensstemmelse med resolutionen fra Det Europæiske Råd i Luxembourg.

- Udvikler de økonomiske betingelser sig mere positivt end forventet, vil medlemsstaterne benytte lejligheden til yderligere at konsolidere deres budgetter med henblik på at opfylde det mellemfristede mål om offentlige finanser tæt på balance eller i overskud - hvilket er en del af stabilitets- og vækstpagtens forpligtelser.

- Jo større en procentdel af BNP de deltagende medlemsstaters offentlige gæld udgør, desto større må disse medlemsstaters indsats være for hurtigt at nedbringe gældskvoten. I dette øjemed bør der ud over at fastholde et passende overskud på den primære budgetbalance i overensstemmelse med stabilitets- og vækstpagtens forpligtelser og mål også træffes andre foranstaltninger med henblik på at nedbringe bruttogælden. Endvidere vil statsgældspolitik gøre budgetterne mindre sårbare.

- Hver enkelt minister forpligter sig til senest ved udgangen af 1998 at fremlægge et nationalt stabilitets- eller konvergensprogram, som afspejler disse vigtige elementer.

6. Rådet slår på ny fast, at det er og bliver medlemsstaterne selv, som har ansvaret for at konsolidere budgetterne, og at Fællesskabet i overensstemmelse med EF-traktatens artikel 104 B, stk. 1, især hverken hæfter for eller påtager sig medlemsstaternes forpligtelser. Med forbehold af traktatens mål og bestemmelser er der enighed om, at Den Økonomiske og Monetære Union som sådan ikke kan bruges som argument for specifikke finansielle overførsler.

7. Vore bestræbelser på at konsolidere budgetterne vil blive ledsaget af en øget indsats for at gøre vore økonomier mere effektive, således at der skabes et gunstigere klima for vækst, høj beskæftigelse og social samhørighed. I den forbindelse ser vi frem til vort forestående møde om Den Økonomiske og Monetære Union med arbejdsmarkedets parter. Sammen med arbejdsmarkedets parter og alle andre berørte parter vil vi tage alle nødvendige initiativer for at skabe betingelserne for at kunne bekæmpe arbejdsløsheden, især blandt unge, langtidsledige og personer uden kompetencegivende uddannelse. I forlængelse af konklusionerne fra Det Europæiske Råds møde i Luxembourg forpligter vi os til at gøre vort for hurtigt at udmønte de nationale handlingsplaner for beskæftigelse, som er udarbejdet på baggrund af retningslinjerne for beskæftigelse. Rådet (økonomi og finans) vil vurdere disse planer som led i forberedelserne til Det Europæiske Råds møde i Cardiff og efterfølgende møder i Det Europæiske Råd.

8. Vi vil især bestræbe os på i højere grad at få vækst til at give sig udslag i flere arbejdspladser. Vi vil derfor lægge vægt på strukturreformer, der bl.a. tager sigte på:

- at gøre vare-, arbejds- og kapitalmarkederne mere effektive

- at forbedre arbejdsmarkedernes tilpasningsevne, så de i højere grad afspejler løn- og produktivitetsudviklingen

- at sikre, at de nationale undervisnings- og uddannelsessystemer er effektive og relevante i forhold til arbejdsmarkedet

- at søge at fremme en iværksætterkultur ved især at fjerne administrative hindringer for iværksættere

- at muliggøre lettere adgang til kapitalmarkederne og til risikovillig kapital, især for små og mellemstore virksomheder

- at øge skatte- og afgiftssystemets effektivitet og undgå skadelig skattekonkurrence

- at se på alle aspekter af de sociale sikringsordninger i lyset af den aldrende befolkning.

9. Rådet agter at indføre en enkel procedure - i fuld overensstemmelse med nærhedsprincippet - til overvågning af de fremskridt, der gøres med hensyn til økonomiske reformer. Fra næste år vil de overordnede retningslinjer for den økonomiske politik blive udarbejdet på grundlag af korte vurderinger fra medlemsstaterne og Kommissionen vedrørende fremskridt og planer for så vidt angår vare- og kapitalmarkederne samt handlingsplanerne for beskæftigelse.

(1) Rådets forordning (EF) nr. 1466/97 af 7. juli 1997 (EFT L 209 af 2. 8. 1997, s. 1).